**Månedsrapport Smørblomsten- februar 2024**Fagområde: antall, rom og form

Vi startet denne måneden med forberedelser og markering av samenes nasjonaldag, 6 februar. Barna har blitt kjent med det samiske flagget, vi har øvd på å telle til fem på nordsamisk, hørt samiske eventyr og hatt ulike formingsaktiviteter knyttet til den samiske kulturen. Under markeringen av samefolkets dag hadde vi blant samisk disko og vi kastet lasso på «reinsdyret» vårt. Til varmmat den dagen spiste vi Vilti og potetmos.

Senere i februar var det endelig tid for karneval! Årets tema var «dyr i verden», samt «gjenbruk». Avdelingene ble dekorert i temaet Hundremeterskogen, ut ifra temaet for barnehageåret 2023/2024: Ole Brumm. I forkant lagde vi pynt til avdelingen, hvor Smørblomsten hadde fokus på figuren Tigergutt. Vi fargela Tigergutt, lagde en felles Tigergutt av silkepapir og ulike dyre- masker. På selve dagen kledde barna seg ut som mye forskjellig, blant annet katt, sommerfugl og tiger. Under åpent hus kunne de velge mellom flere aktiviteter, som disko hos Tigergutt, «sette halen på Tussi» og lage bjørnemasker. En morsom dag for store og små, med god stemning!

Denne måneden har vi også endret litt på lekemiljøet på avdelingen, for å inspirere og gi nye impulser til lek. Personalet har observert at barna har vært interessert og opptatt av å leke «doktorlek». På bakgrunn av dette var flere av de eldste barna med på å lage et «sykehus» på avdelingen. I forkant lagde vi et tankekart knyttet til temaet, for å skape en felles forståelse og høre barnas ideer og tanker rundt hva et sykehus innebærer, samt begrepsforståelse. Det har vært mye fin lek på «sykehuset» med doktorer og pasienter ☺ Vi har sett at endring av lekemiljøer og det vi tilbyr av lekematerialer kan innby til lek hos barna.

Hilsen oss på Smørblomsten!